|  |
| --- |
| Národný program ochrany lesných genetických zdrojov na roky 2020-2026 |
|  |
| Bratislava, marec 2020 |

|  |
| --- |
|  |

# OBSAH

1. ÚVOD 1
2. VÝCHODISKÁ NÁRODNEHO PROGRAMU 3

2.1. STRATEGICKÉ A KONCEPČNÉ DOKUMENTY 3

* 1. PRÁVNA ÚPRAVA PROBLEMATIKY LESNÝCH GENETICKÝCH ZDROJOV LESNÝCH 8

DREVÍN

* 1. ORGANIZAČNÉ A MATERIÁLNE ZABEZPEČENIE NÁRODNÉHO PROGRAMU 9

1. VYHODNOTENIE PLNENIA NÁRODNÉHO PROGRAMU OCHRANY LESNÝCH 10 GENETICKÝCH ZDROJOV za roky 2015-2019

3.1. ODPOČET PLNENIA CIEĽOV A RÁMCOVÝCH OPATRENÍ 10

1. NÁRODNÝ PROGRAM OCHRANY LESNÝCH GENETICKÝCH ZDROJOV 13 NA ROKY 2020-2024

4.1. PRIORITY NÁRODNÉHO PROGRAMU 13

* 1. CIELE A RÁMCOVÉ OPATRENIA NÁRODNÉHO PROGRAMU 14

1. INŠTITUCIONÁLNE ZABEZPEČENIE NÁRODNÉHO PROGRAMU 17

5.1. ORGANIZAČNÉ ZABEZPEČENIE NÁRODNÉHO PROGRAMU 17

* 1. OBJEKTY NA OCHRANU LESNÝCH GENETICKÝCH ZDROJOV 18

5.2.1 BANKA SEMIEN 18

5.3. INFORMAČNÝ SYSTÉM 18

1. PRÍSTUP K LESNÝM GENETICKÝM ZDROJOM A INFORMÁCIÁM 19
2. FINANCOVANIE A REALIZÁCIA NÁRODNÉHO PROGRAMU 20

8. PRÍLOHY

Príloha č.1 Odpočet plnenia národného programu ochrany lesných genetických

zdrojov za roky 2015-2019

Príloha č. 2 Štatút banky semien lesných drevín

# Národný program ochrany lesných genetických zdrojov na roky 2020-2026

**1. ÚVOD**

V lesníctve, ako aj poľnohospodárstve, je genofond dôležitý výrobný faktor, podobne ako pôda,  podnebie, technická infraštruktúra a kvalifikovaná pracovná sila. Bohatosť genofondu umožnila lesným drevinám prispôsobiť sa širokej škále klimatických a pôdnych podmienok. Opatrenia na zachovanie genetických zdrojov slúžia na udržanie a efektívne využitie lokálnych prispôsobení drevín pre plnenie funkcií lesov. Ochudobnenie genofondu zužuje základňu prirodzeného výberu a oslabuje schopnosť lesných drevín čeliť zmenám stanovištných podmienok, tlaku škodcov a chorôb. V konečnom dôsledku vedie ku skráteniu životnosti, oslabeniu stability a zhoršeniu produkčnej schopnosti lesov.

V období posledných 15 až 20 rokov sú lesy, do značnej miery aj vplyvom klimatickej zmeny vystavené nebývalej frekvencii a intenzite pôsobenia abiotických a biotických škodlivých činiteľov. Klimatické podmienky sa navyše menia omnoho rýchlejšie, ako je prirodzená adaptačná schopnosť lesných drevín. Z dlhodobého hľadiska sa podiel prirodzenej obnovy zvyšuje, čo vyplýva aj zo smerovania lesného hospodárstva k prírode blízkemu hospodáreniu, ktorého výsledkom by mali byť drevinovo aj vekovo diferencovanejšie lesy, ktoré sú spravidla stabilnejšie. Napriek podpore prirodzenej obnovy sa nevyhnutné zmeny druhovej skladby lesných porastov a ďalšie adaptačné opatrenia v lesoch budú musieť do veľkej miery spoliehať aj na umelú obnovu. Na Slovensku ako aj vo väčšine krajín EÚ má nezastupiteľné postavenie umelá obnova lesných porastov. Prispieva k tomu čiastočne zmenené drevinové zloženie lesov zdedené z minulosti a dlhodobý tlak škodlivých činiteľov, v dôsledku čoho na Slovensku prevládajú náhodné ťažby nad plánovanými, zameranými na obnovu lesných porastov. Obmedzujúcim faktorom prirodzenej obnovy sú aj neprimerane vysoké stavy diviačej a jelenej zveri. Preto práve starostlivosť o zdroje lesného reprodukčného materiálu je jedna z kľúčových oblastí lesného hospodárstva. Kvalita zdrojov lesného reprodukčného materiálu, kontrola ich pravosti a dodržiavanie pravidiel pri prenose lesného reprodukčného materiálu určeného na obnovu lesa a zalesňovanie majú zásadný vplyv na budúcu produkciu, adaptačnú schopnosť a ekologickú stabilitu lesných porastov.

Pri presadzovaní trvalo udržateľného obhospodarovania lesov zo strany štátu patrí ku strategickým úlohám obnova lesa reprodukčným materiálom vhodného pôvodu, získaného z kvalitných zdrojov. Túto oblasť u nás, podobne ako v ostatných členských štátoch EÚ, upravuje zákon č. 138/2010 Z. z. o lesnom reprodukčnom materiáli v znení neskorších predpisov (ďalej len „zákon č. 138/2010“). Určuje, že na umelú obnovu lesa sa môže použiť len reprodukčný materiál pochádzajúci z uznaných zdrojov, vyprodukovaný a uvedený do obehu spôsobom, ktorý spĺňa požiadavky smernice Rady 1999/105/ES z 22. decembra 1999 o uvádzaní množiteľského materiálu lesných kultúr na trh.

Ochrana genetických zdrojov lesných drevín na účely zachovania a trvalo udržateľného využívania biologickej diverzity sa podľa § 5 zákona č. 138/2010 uskutočňuje v uznaných zdrojoch lesného reprodukčného materiálu, génových základniach, semenných porastoch a v banke semien lesných drevín.

Predkladaný Národný program ochrany genetických zdrojov lesných drevín na roky 2020-2026 (ďalej len „národný program“) podrobnejšie upravuje oblasť ochrany a reprodukcie genetických zdrojov lesných drevín v súlade s platnými právnymi predpismi a medzinárodnými dohovormi. Dotvára organizačný rámec nevyhnutný pre efektívne a trvalo udržateľné využívanie genetických zdrojov lesných drevín v súlade s potrebami lesného hospodárstva a zásadami trvale udržateľného hospodárenia v lesoch.

Výsledky dosiahnuté v oblasti upravenej národným programom sú praktickým príspevkom k plneniu medzi­­národných záväzkov SR vyplývajúcich z Dohovoru o biologickej diverzite (Oznámenie Ministerstva zahraničných vecí SR číslo 34/1996 Z. z.), príslušných rezolúcií ministerských konferencií o ochrane lesov v Európe - Forest Europe (Štrasburg 1990, Helsinki 1993, Viedeň 2003 a Madrid 2015). Náplne národného programu sa bezprostredne týka Globálny akčný plán FAO pre zachovanie, trvalo udržateľné využívanie a rozvoj lesných genetických zdrojov (FAO 2013, C 2013/REP).

Ochranu genetických zdrojov a genofondu má v zmysle zákona č. 138/2010 zabezpečovať sám správca zdroja lesného reprodukčného materiálu a Národné lesnícke centrum, ktoré je tiež poverené výkonom štátnej odbornej kontroly lesného reprodukčného materiálu. Zakladanie semenných sadov, semenných porastov a  banky semien lesných drevín (ďalej len „banka semien“) sú však na rozdiel od uznávania porastov na zber semena, nákladné a dlhodobé činnosti, ktoré slúžia širšiemu okruhu vlastníkov a užívateľov lesov. Bez podpory z verejných zdrojov je ich existencia ohrozená.

V poľnohospodárstve praktické aspekty ochrany a reprodukcie genetických zdrojov rieši Národný program ochrany genetických zdrojov rastlín pre výživu a poľnohospodárstvo, ktorý ministerstvo vyhlasuje na päťročné obdobia od r. 2005. Vychádza zo zákona NR SR č. 215/2001 Z. z. o ochrane genetických zdrojov rastlín a jeho základným cieľom je zachovanie genetických zdrojov zdomácnených a pestovaných rastlín významných pre výživu a poľnohospodárstvo.

Využívanie a ochrana genetických zdrojov lesných drevín na Slovensku

Ochrana genetických zdrojov lesných drevín sa podľa § 5 zákona č. 138/2010 uskutočňuje v uznaných zdrojoch lesného reprodukčného materiálu, génových základniach, semenných porastoch a v banke semien lesných drevín.

Výsledkom realizácie opatrení na trvalo udržateľné využívanie genofondu lesných drevín je sústava objektov *in situ* ( v mieste pôvodu) a *ex situ* (mimo miesta pôvodu) genetických zdrojov.

Na zachovanie lesných genetických zdrojov ***in situ*** slúži sieť **génových základní** zriadených pre 15 cieľových drevín, ktorú tvorí 119 objektov s rozlohou 28 797 hektárov. V génových základniach sa snažíme zachovať genofond populácií lesných drevín v pôvodnom prostredí podporou prirodzenej obnovy a prírode blízkeho pestovania lesa.

Ochrana genetických zdrojov lesných drevín *in situ* je možná aj prostredníctvom **výberových stromov**, ktorých máme 4466 ks pre 28 lesných drevín. Za výberové stromy sa uznávajú fenotypovo najkvalitnejšie jedince, ktorých kvalita, rast, odolnosť a iné dôležité vlastnosti sú výrazne lepšie v porovnaní s inými jedincami rovnakého druhu. Slúžia na získanie semien, odber vrúbľov na zakladanie semenných sadov, prípadne odrezkov na autovegetatívne množenie. Dlhodobo ich možno uchovať v klonových archívoch a semenných sadoch.

Na reprodukciu genofondu lesných drevín v umelej obnove lesov slúžia **uznané lesné porasty**, ktoré sú najvýznamnejším zdrojom semien lesných drevín. Máme ich pre 30 lesných drevín a ich celková výmera je 75 tisíc hektárov. Sú to najkvalitnejšie lesné porasty identifikované prostredníctvom fenotypovej klasifikácie. Jej podstatou je posúdenie produkcie, kvality a zdravotného stavu súborov dospelých stromov vhodných na uznanie. Väčšina uznaných porastov je zdrojom lesného reprodukčného materiálu pre 7 hospodársky významných lesných drevín: buka lesného, smreka obyčajného, duba zimného, duba letného, borovice lesnej, jedle bielej a smrekovca opadavého. Podiel ostatných druhov je menej ako 5 %.

Na zachovanie a využívanie genofondu lesných drevín ***ex situ*** slúžia:

- **semenné sady**: máme pre 17 druhov drevín. Sú hlavným zdrojom semien borovice lesnej a smrekovca opadavého. Klonových sadov je 56, majú výmeru 122,4 ha a sú tvorené vrúbľovancami 2 760 výberových stromov. Jadrové sady sú len tri, majú výmeru 3,0 ha a nachádzajú sa v nich potomstvá 188 výberových stromov. Na zníženie rizika genetického posunu a ochudobnenia genofondu zákon o lesnom reprodukčnom materiáli od roku 2004 požaduje, aby v každom novom semennom sade boli vrúbľovance, resp. potomstvá aspoň 50 výberových stromov,

- **semenné porasty**: 129 porastov pre 7 druhov drevín s výmerou 712,08 ha. Slúžia na reprodukciu genofondu najkvalitnejších uznaných porastov. Pokiaľ sa zakladajú, musí sa použiť potomstvo aspoň 50 materských stromov,

- **banka semien** s 52 oddielmi semien 3 druhov drevín – smreka obyčajného, borovice lesnej a smrekovca opadavého,

- **klonové archívy a matečnice** sú štyri a uchováva sa v nich 1 221 genotypov 7 druhov drevín (topoľ čierny, biely, balzamový a hybridný, vŕba biela a purpurová, smrekovec opadavý).

Na výskum a podporu rozhodovania v oblasti využívania genetických zdrojov slúžia provenienčné pokusy (47) so vzorkami viac než 500 zdrojových populácií 12 druhov drevín. Ďalej sú to testy voľnoopelených potomstiev (421 potomstiev) 7 druhov drevín a klonové testy 3 druhov topoľov.

2. VÝCHODISKÁ NÁRODNÉHO PROGRAMU

Národný program zabezpečuje oblasť ochrany a reprodukcie genetických zdrojov lesných drevín v súlade s právnymi predpismi Slovenskej republiky a medzinárodnými zmluvami a dohovormi.

2.1. Strategické a koncepčné dokumenty

**Dohovor o biologickej diverzite**

Slovenská republika, uvedomujúc si význam biologických zdrojov a biodiverzity pre trvalo udržateľný rozvoj ľudstva pristúpila k **Dohovoru o biologickej diverzite**, ktorý vstúpil do platnosti 19.mája 1993. Dohovor bol ratifikovaný Národnou radou (uznesením č. 556/1994) a podpisom prezidenta Slovenskej republiky. Dohovor má tri základné ciele a to *ochrana biologickej diverzity, zabezpečenie trvalo udržateľného využívania jej zložiek* a *zabezpečenie spravodlivého a rovnocenného rozdeľovania prínosov z využívania genetických zdrojov*.

**Rezolúcie Ministerských konferencií o ochrane lesov v Európe**

Slovenská republika je signatárom rezolúcií Ministerských konferencií o ochrane lesov v Európe (Forest Europe)(1990 v Štrasburgu, 1994 v Helsinkách, 1998 v Lisabone, 2003 vo Viedni, 2007 vo Varšave, 2011 v Oslo a 2015 v Madride, kde sa ochrany biodiverzity a lesných genetických zdrojov týkajú rezolúcie:

* S2 Zachovanie lesných genetických zdrojov, Štrasburg 1990,
* H2 Všeobecné zásady pre zachovanie biodiverzity lesov v Európe, Helsinki 1993,
* V4 Zachovanie a posilnenie biologickej diverzity lesov v Európe, MCPFE Viedeň 2003.

Ich platnosť potvrdila Varšavská deklarácia a závery Ministerskej konferencie v Oslo. Rezolúcia Madridskej konferencie M2 Ochrana lesov v meniacich sa podmienkach prostredia s ohľadom na doterajšie výsledky programu EUFORGEN potvrdila jeho význam a potrebu aj v ďalšom období.

**Európsky program pre lesné genetické zdroje EUFORGEN** vznikol ako nástroj na plnenie príslušných rezolúcií Ministerských konferencií o ochrane lesov v Európe (Forest Europe). Jeho účelom je regionálna koordinácia ochrany a trvalo udržateľného využívania genetických zdrojov lesov, vrátane záväzkov vyplývajúcich z Dohovoru o biologickej diverzite. Vznikol v r. 1994 a SR je jeho spoluzakladateľom. Členmi programu, ktorí ho spolufinancujú, sú členské štáty EÚ, Island, Moldavsko, Nórsko, Srbsko, Švajčiarsko a Turecko. Program zastrešuje Európsky lesnícky ústav (EFI). Najdôležitejšie výsledky programu EUFORGEN sú:

• EUFGIS - Európsky informačný systém o lesných genetických zdrojoch s informáciami o objektoch slúžiacich na ochranu genofondu lesov v EÚ a EZVO.

• Minimálne požiadavky a Dokumentačný štandard objektov na zachovanie genofondu lesných drevín.

• Technické usmernenia pre ochranu genetických zdrojov 26 lesných drevín.

• Stratégie dlhodobej ochrany genofondu lesných drevín pre 9 skupín drevín.

Informačný systém EUFGIS, technické usmernenia, stratégie a doporučenia členské štáty priebežne aktualizujú a využívajú na kvalifikované rozhodovanie a tvorbu súvisiacich politík.

**Stratégia Európskej únie na ochranu biodiverzity do roku 2020** je dokument Európskej komisie vypracovaný v spolupráci s Parlamentom, Radou a kľúčovými inštitúciami EÚ (COM(2011) 244 final). Ochranou a zachovaním biodiverzity v rámci druhov a populácií, čiže genetickými zdrojmi, sa dokument zaoberá v 3 opatreniach z 20:

9b) Komisia a členské štáty zriadia mechanizmy na uľahčenie spolupráce medzi poľnohospodármi a lesnými hospodármi, zamerané na zachovanie krajinných prvkov a ochranu genetických zdrojov, ako aj iné mechanizmy spolupráce zamerané na ochranu biodiverzity.

11b) Členské štáty a Komisia budú podporovať inovačné mechanizmy (napr. platby) na financovanie zachovávania a obnovy ekosystémových služieb, ktoré poskytujú lesy plniace viacero funkcií.

20) Komisia navrhne právne predpisy, ktorými sa bude v Európskej únii vykonávať Protokol z Nagoje o prístupe ku genetickým zdrojom a spravodlivom a rovnocennom spoločnom zdieľaní prínosov z využívania genetických zdrojov.

**Stratégia Európskej únie pre lesy a lesnícky sektor** je dokument Európskej komisie vypracovaný v spolupráci s Parlamentom, Radou a kľúčovými inštitúciami EÚ *(COM(2013)659 final).* Z 8 prioritných oblastí sa genetické zdroje lesov spomínajú v troch:

3.3.1 Podpora vidieckych a mestských komunít, kde je zachovanie genetických zdrojov jednou z oblastí, ktorých financovanie by členské štáty mali v programovacom období 2014-2020 mali uprednostniť v rámci možnosti vytvorených nariadením EÚ o rozvoji vidieka.

3.3.4 Ochrana lesov a posilnenie ekosystémových služieb priamo požaduje „namiesto zmierňovania vzniknutých škôd a obnovy väčší dôraz na predchádzanie negatívnym vplyvom na lesy: „Aby boli lesy schopné reagovať na hrozby a trendy v budúcnosti, je potrebné zvýšiť genetickú rozmanitosť a ochranu ohrozených genetických zdrojov. Od členských štátov sa očakáva, že posilnia zachovanie lesných genetických zdrojov - diverzity druhov drevín a diverzity v rámci druhov a populácií. Komisia ich môže podporiť najmä prostredníctvom Programu rozvoja vidieka.“

3.3.5 Zlepšenie vedomostnej základne o tom, aké lesy máme a ako sa menia, v strategických zámeroch predpokladá, že komisia a členské štáty podporia ďalší rozvoj databázy zdrojov reprodukčného materiálu lesných drevín EÚ.

**Program Európskej únie pre zachovanie, charakterizáciu, zber a využitie genetických zdrojov v pôdohospodárstve (AgriGenRes)** vychádza z nariadenia Rady (ES) 870/2004. Jeho účelom je koordinácia medzi členskými štátmi a Komisiou pre zachovanie a trvalo udržateľné využívanie genetických zdrojov v pôdohospodárstve. V uplynulom programovacom období sa z programu financovalo 17 projektov, jediným lesníckym bol EUFGIS - Vytvorenie Európskeho informačného systému pre lesné genetické zdroje“ (AgriGenRes 2005/009). Realizovalo ho 7-členné konzorcium, v ktorom bola Slovenská republika zastúpená Národným lesníckym centrom vo Zvolene.

## **Globálny akčný plán** **Organizácie OSN pre výživu a poľnohospodárstvo FAO na zachovanie, trvalo udržateľné využívanie a rozvoj lesných genetických zdrojov.**

Problematika FAO rieši v rámci Výboru pre lesníctvo, Výboru pre genetické zdroje v poľnohospodárstve a potravinárstve a Panelu expertov pre lesné genetické zdroje. Prioritou je politická koordinácia, zhromažďovanie a zdieľanie súvisiacich informácií na medzinárodnej aj národnej úrovni.

V r. 2010 Rada FAO vytvorila Medzivládnu technickú pracovnú skupinu pre lesné genetické zdroje a určila jej úlohu uskutočniť prvú **celosvetovú inventarizácia stavu lesných genetických zdrojov**. V národných správach jednotlivé krajiny poskytli údaje o realizovaných opatreniach na zachovanie genetických zdrojov lesov, doterajších skúsenostiach, vzdelávacom, odbornom a technickom zázemí. Výsledky zhrnula Celosvetová správa o stave genetických zdrojov lesov ([www.fao.org/3/a-i3825e.pdf](http://www.fao.org/3/a-i3825e.pdf)). Na základe výsledkov inventarizácie a doporučení sformulovaných zástupcami členských štátov na regionálnych konzultáciách prijala v r. 2013 Konferencia FAO Globálny akčný plán FAO pre zachovanie, trvalo udržateľné využívanie a rozvoj lesných genetických zdrojov (C 2013/REP, paragraf 77).

**Program rozvoja vidieka Európskej únie** (ďalej „PRV“) je spoločný programový dokument jednotlivých členských štátov a Európskej komisie s pravidlami pre využitie finančných zdrojov z Európskeho poľnohospodárskeho fondu pre rozvoj vidieka (EPFRV). V *programovacom období 2014-2020* sa realizuje prostredníctvom súboru opatrení zoskupených okolo 6 priorít rozvoja vidieka, spoločných pre celú EÚ. PRV je vypracovaný v súlade s nariadením (EÚ) č. 1305/2013 o podpore rozvoja vidieka z EPFRV. Súčasne odráža národné priority definované SR na základe analýzy vnútorných podmienok, stavu poľnohospodárstva, potravinárstva a lesníctva a ich integrácie v rámci vidieckeho priestoru. Vychádza tiež z Koncepcie rozvoja pôdohospodárstva SR na roky 2013-2020. Nariadenie (EÚ) č. 1305/2013 o podpore rozvoja vidieka z EPFRV v článku 34 „Leso-environmentálne a klimatické služby a zachovanie lesa“ ustanovuje v bode 4 možnosť poskytnutia podpory pre verejné a súkromné subjekty na zachovanie a využívanie lesných genetických zdrojov.

V čase vypracovania tohto národného programu Európska komisia predložila Rade a Európskemu parlamentu Návrh nariadenia Európskeho parlamentu a Rady o Strategických plánoch Spoločnej poľnohospodárskej politiky na obdobie 2021 -2027 ako aj návrh nariadenia Rady, ktorým sa stanovuje viacročný finančný rámec na obdobie 2021-2027, ktoré zatiaľ neboli schválené. Finančný rámec počíta s podstatným posilnením podpory environmentálnych služieb a adaptácie na klimatickú zmenu. Na národnej úrovni prebiehala príprava Strategického plánu Spoločnej poľnohospodárskej politiky 2021 -2027, spočívajúca v analýze stavu a potrieb poľnohospodárstva, potravinárstva a lesníctva a integrácie vidieckeho priestoru. V rámci úlohy riešenej Výskumným ústavom ekonomiky pôdohospodárstva a potravinárstva boli identifikované rámcové potreby, určené priority a definované špecifické ciele Spoločnej poľnohospodárskej politiky. Priorita „Podpora lesného hospodárstva“ je premietnutá do 3 špecifických cieľov:

* **Prispieť k adaptácii na zmenu klímy a jej zmierneniu, ako aj k využívaniu energie z obnoviteľných zdrojov**, s nasledujúcimi potrebami:
* podpora adaptačných a mitigačných opatrení v lesoch v súvislosti s klimatickou zmenou,
* zlepšenie zdravotného stavu lesov a vitality lesných spoločenstiev,
* zvyšovanie vodozádržnej funkcie lesa a akumulácia vody v lesnej krajine .
* **Prispieť k ochrane biodiverzity, zlepšiť ekosystémové služby a zachovať biotopy a krajinu** s potrebami:
* zlepšiť stav biotopov a druhov s dôrazom na územia sústavy Natura 2000 a na územia s vysokou prírodnou hodnotou,
* podporenie ochrany biodiverzity lesných ekosystémov.

* **Podporovať zamestnanosť, rast, sociálne začlenenie a miestny rozvoj vo vidieckych oblastiach vrátane biohospodárstva a udržateľného lesného hospodárstva** s potrebami:
* podpora trvalo udržateľného obhospodarovania lesov vrátane diverzifikácie lesnej výroby k nedrevným produktom a využívaniu ekosystémových služieb,
* zvyšovať efektivitu výrobných faktorov v lesnom hospodárstve.

**Aktualizovaná národná stratégia ochrany biodiverzity do roku 2020**

Stratégiu schválila vláda SR uznesením č. 12/2014 a jej cieľ č. 4: Posilnenie ochrany genetickej diverzity sa vzťahuje priamo na predmet Národného programu ochrany lesných genetických zdrojov. Ministerstvo životného prostredia SR v nadväznosti na stratégiu vypracovalo Akčný plán pre implementáciu opatrení vyplývajúcich z aktualizovanej národnej stratégie. Genetické zdroje lesných drevín však v akčnom pláne spomenuté nie sú.

**Stratégia adaptácie SR na nepriaznivé dôsledky zmeny klímy**

Bola schválená [uznesením vlády SR č. 148/2014](http://www.rokovania.sk/File.aspx/ViewDocumentHtml/Uznesenie-14024?prefixFile=u_) a jej aktualizovaná verzia [uznesením vlády SR č. 478/2018](http://www.rokovania.sk/File.aspx/ViewDocumentHtml/Uznesenie-17078?prefixFile=u_). Cieľom stratégie je vytvoriť základnú inštitucionálnu a informačnú infraštruktúru, ktorá by SR umožnila účinnú a nákladovo efektívnu adaptáciu na nepriaznivé dôsledky zmeny klímy. Je rámcom pre efektívne prepojenie proaktívnych adaptačných opatrení, odvetvových programov (vrátane Národného lesníckeho programu SR) a finančných nástrojov v rámci operačných programov SR podporovaných Európskou Úniou. Zdôrazňuje nevyhnutnosť ochrany lesov pred škodcami, patogénmi a v rámci adaptácie úprava drevinového zloženia a vytváranie stabilnejších zmiešaných lesných porastov. Lesné genetické zdroje stratégia zmieňuje v podkapitole 8.2. „Biodiverzita“ v súvislosti s adaptáciou poľnohospodárskych plodín, hospodárskych zvierat a lesných drevín na klimatickú zmenu. Kapitola „Adaptačné opatrenia“, časť 8.5, počíta v odvetví lesníctva s „podporou *ex situ* opatrení na zachovanie a udržateľné využívanie genetických zdrojov lesných drevín ohrozených zmenou klímy s dôrazom na zakladanie semenných sadov a reprodukčných výsadieb“.

Hlavným cieľom aktualizovanej adaptačnej stratégie (2018) je „zvýšenie odolnosti a zlepšenie pripravenosti SR čeliť nepriaznivým dôsledkom zmeny klímy“ a  „zabezpečenie účinnej implementácie adaptačných opatrení na všetkých úrovniach a vo všetkých oblastiach". K dosiahnutiu adaptácie má prispieť napĺňanie čiastkových cieľov. V kapitole 5 „Dôsledky zmeny klímy na vybrané oblasti a navrhované adaptačné opatrenia“ časť 5.8 „Lesníctvo“ obsahuje 12 adaptačných opatrení, ku ktorým patrí aj „podpora *ex situ* opatrení na zachovanie a udržateľné využívanie genetických zdrojov lesných drevín.

V dobe schvaľovania národného programu Ministerstvo životného prostredia koordinovalo prípravu **Návrhu Akčného plánu adaptácie SR na zmenu klímy** s krátkodobými a strednodobými opatreniami, s výhľadom do 2028. V aktuálnom návrhu je Adaptované lesné hospodárstvo jedným zo špecifických cieľov (II.3). Medzi 7 špecifických opatrení na jeho dosiahnutie patrí opatrenie 3.3: Zachovanie a trvalo udržateľné využívanie genetických zdrojov lesných drevín ohrozených zmenou klímy, s dôrazom na zakladanie semenných sadov a reprodukčných výsadieb a 3.4: Podpora druhovej, genetickej a vekovej diverzity porastov pre zlepšenie prirodzených adaptačných mechanizmov a schopnosti plniť požadované funkcie aj po disturbančných udalostiach.

**Nízkouhlíková stratégia rozvoja Slovenskej republiky do roku 2030 s výhľadom do roku 2050** je po medzirezortnom pripomienkovom konaní, v dobe schvaľovania národného programu, a jej cieľom je načrtnúť možnosti prechodu na nízkouhlíkové hospodárstvo v Slovenskej republike, ktorým sa dosiahne klimatická neutralita v roku 2050, čo znamená, že by sa malo vypustiť len toľko emisií skleníkových plynov, koľko ich dokážeme zachytiť. Oblasť lesného hospodárstva a zdrojov lesného reprodukčného materiálu je premietnutá v opatrení „Udržanie vitálnych lesov obmedzením negatívnych dopadov klimatických zmien na lesy prostredníctvom opatrení zameraných na adaptáciu lesov (podpora uplatnenia modelov hospodárenia nad rámec zákonných povinností, podpora využitia alternatívnych modelov hospodárenia za účelom úpravy drevinového zloženia,  využitia vhodných proveniencií,)“.

**Koncepcia rozvoja pôdohospodárstva SR na roky 2013-2020**

V časti venovanej trvalo udržateľnému obhospodarovaniu lesov koncepcia konštatuje, že lesné genetické zdroje predurčujú ekonomickú a ekologickú hodnotu lesov. Kvalita zdrojov lesného reprodukčného materiálu, záruky pravosti pôvodu reprodukčného materiálu a dodržovanie pravidiel jeho používania majú podstatný vplyv na budúcu hodnotovú produkciu, adaptačnú schopnosť a ekologickú stabilitu lesných porastov. Koncepcia v rámci Ekologického aspektu trvalo udržateľného lesného hospodárstva obsahuje časť 4.2.2 Podpora ochrany a trvalého využívania genetických zdrojov lesných drevín. Cieľom podpory je zabezpečenie dostatočného množstva geneticky vhodného lesného reprodukčného materiálu slúžiaceho na obnovu lesných porastov. Podporné opatrenia by mali byť zamerané na lesné oblasti s nepôvodnými lesnými porastami s prevládajúcim zastúpením smreka, ktoré sú poškodené škodlivými činiteľmi. A tiež na dreviny, u ktorých je v súčasnosti nedostatok genetických zdrojov vhodných na zabezpečenie obnovy a plnenie všetkých funkcií lesa.

2.2. Právna úprava problematiky genetických zdrojov lesných drevín

**Právo Európskej únie a medzinárodné záväzky SR**

* oznámenie Ministerstva zahraničných vecí SR o uzavretí Dohovoru o biologickej diverzite uverejnené v Zbierke zákonov č. 34/1996 (čl. 6 ods. a) a ods. b) hovorí o rozvíjaní národných stratégií, plánov a programov a ich integrovaní do príslušných rezortných a medzirezortných plánov, programov a stratégií),
* rozhodnutie Rady 2014/283/EÚ o uzavretí Nagojského protokolu o prístupe ku genetickým zdrojom a spravodlivom a rovnocennom spoločnom využívaní prínosov vyplývajúcich z ich používania,
* smernica Rady smernice Rady 1999/105/ES z 22. decembra 1999 o uvádzaní do obehu reprodukčného materiálu lesných drevín, ktorá venuje pozornosť ochrane a trvalo udržateľnému využívaniu genofondu lesných drevín (Preambula čl. 2, 3, 5, 14, samostatne článok 4),
* nariadenie Európskeho parlamentu a Rady (EÚ) č. 1305/2013 o podpore rozvoja vidieka z Európskeho poľnohospodárskeho fondu pre rozvoj vidieka (opatrenia na podporu lesných genetických zdrojov ustanovuje bod 4 článku 34 Leso-environmentálne a klimatické služby a zachovanie lesa),
* nariadenie Rady (ES) 870/2004, ktoré ustanovuje program Spoločenstva na udržiavanie, charakterizáciu, zber a použitie genetických zdrojov v poľnohospodárstve (pozn. vrátane lesníctva),
* oznámenie Európskej komisie z 3. mája 2011, COM (2011) 244 final o prijatí Stratégie EÚ v oblasti biodiverzity do roku 2020.

**Právna úprava starostlivosti o genetické zdroje lesných drevín v SR**

Slovenská republika má jeden z najstarších právnych rámcov upravujúcich spôsob získavania lesného reprodukčného materiálu na svete, ktorým bola vyhláška ministerstva hospodárstva upravujúca zber semien ihličnatých drevín len z porastov na to určených z roku 1938. Na základe novších vedeckých poznatkov a skúseností bol právny predpis pre zdroje lesného reprodukčného materiálu, jeho produkciu a používanie aktualizované v rokoch 1965, 1978. Od roku 2001 sa na lesný reprodukčným materiál vzťahovala samostatná vyhláška k zákonu o lesoch. Aj v súvislosti so vstupom do Európskej únie je od r. 2004 problematika zdrojov reprodukčného materiálu lesných drevín, jeho získavania, produkcie a používania upravená samostatným zákonom a vyhláškou, ktoré transponujú smernicu Rady 1999/105/ES o obchode s lesným reprodukčným materiálom.

* zákon č. 138/2010 Z. z. o lesnom reprodukčnom materiáli v znení neskorších predpisov,
* vyhláška č. 501/2010 Z. z., ktorou sa ustanovujú podrobnosti o produkcii lesného reprodukčného materiálu a jeho uvádzaní na trh (ďalej len „vyhláška č. 501/2010“),
* zákon č. 326/2005 Z. z. o lesoch v znení neskorších predpisov (najmä § 14 Lesy osobitného určenia a § 20 Obnova lesa).

*Súvisiace právne predpisy:*

* zákon č. 151/2002 Z. z. o používaní genetických technológií a geneticky modifikovaných organizmoch v znení neskorších predpisov,
* vyhláška MŽP SR č. 399/2005 Z. z., ktorou sa vykonáva zákon č. 151/2002 Z. z. o používaní genetických technológií a geneticky modifikovaných organizmov v znení neskorších predpisov v znení vyhlášky č. 312/2008 Z. z. a v znení neskorších predpisov,
* zákon č. 543/2002 Z. z. o ochrane prírody a krajiny v znení neskorších predpisov.
* zákon č. 405/2011 o rastlinolekárskej starostlivosti a o zmene zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov,
* zákon č. 150/2019 o prevencii a manažmente introdukcie a šírenia inváznych nepôvodných druhov a o zmene a doplnení niektorých zákonov,

**2.3. Organizačné a materiálne zabezpečenie národného programu**

V oblasti koordinácie plnenia národného programu má celoštátne postavenie **orgán štátnej odbornej kontroly** v oblasti produkcie lesného reprodukčného materiálu a jeho uvádzaní na trh, ktorým je v zmysle § 24 zákona č. 138/2010 **Národné lesnícke centrum, Stredisko kontroly lesného reprodukčného materiálu** (ďalej len **„NLC“**). Činnosť NLC v oblasti produkcie lesného reprodukčného materiálu a jeho uvádzania na trh sa financuje z účelových prostriedkov a bežného transferu Ministerstva pôdohospodárstva a rozvoja vidieka SR.

Realizácia praktických opatrení v podobe budovania a obhospodarovania semenných sadov a zakladania semenných porastov zabezpečujú v najväčšom rozsahu LESY Slovenskej republiky, š.p. (ďalej len „LESY SR“) a v rámci svojej pôsobnosti aj Štátne lesy Tatranského národného parku, Vojenské lesy a majetky, š.p. a ďalšie neštátne subjekty obhospodarujúce lesné pozemky.

Výskumom lesných genetických zdrojov a ich reprodukcie sa zaoberá Lesnícka fakulta Technickej univerzity vo Zvolene, NLC a vybranými aspektmi aj Ústav genetiky a biotechnológií rastlín SAV v Nitre.

V rámci podporného výskumu sa riešili aj nasledovné úlohy:

* Záchrana jaseňa a vybudovanie semenných sadov (MPRV SR – NLC)
* Obnova zdrojov semena jaseňa štíhleho (LESY SR – NLC)
* Využitie biodiverzity lesných drevín v adaptácii lesov na klimatickú zmenu (Projekt Interreg Stredná Európa (CE 614 SUSTREE) - NLC)
* Výskum efektívneho využívania environmentálneho, ekonomického a sociálneho potenciálu lesov na Slovensku II (EPOL II) (MPRV SR – NLC)
* Overenie genetickej kvality a adaptačnej schopnosti genetických zdrojov ku klimatickej zmene (MPRV SR - NLC)
* Adaptívny genetický potenciál populácií lesných drevín v kontexte klimatickej zmeny (TU Zvolen, SAV, NLC)
* Technické a finančné podmienky pre terénne vyhodnotenie aktuálneho stavu génových zdrojov lesných drevín in situ a ex situ (MPRV SR – NLC).

**3. VYHODNOTENIE PLNENIA NÁRODNÉHO PROGRAMU OCHRANY LESNÝCH GENETICKÝCH ZDROJOV za roky 2015-2019**

Prioritou národného programu za roky 2015-2019 bola podpora zachovania genetickej diverzity lesných drevín, ochrana a trvalo udržateľné využívanie genetických zdrojov. Národný program mal 7 cieľov, na splnenie ktorých sa prijalo 11 opatrení.

V predpokladanom rozsahu boli **splnené 3** rámcové opatrenia, **7 sa čiastočne** splnilo a **1** rámcové opatrenie **sa nepodarilo splniť**. Nepodarilo sazabezpečiť rámcové opatrenie „Zabezpečenie technických a finančných podmienok pre terénne vyhodnotenie stavu génových zdrojov lesných drevín *in situ* a *ex situ* 1x počas platnosti národného programu“*.*

**3.1. Odpočet plnenia cieľov a rámcových opatrení**

***Cieľ č. 1 Identifikácia a charakterizácia genetických zdrojov******lesných drevín*** podporovali 3rámcové opatrenia:

* „Identifikácia ohrozených a ekonomicky alebo ekologicky cenných populácií a genotypov“ sa so zameraním na jasene realizovalo v kontraktovej úlohe MPRV SR pre NLC „Záchrana jaseňa a vybudovanie semenných sadov“ (prvok 08V0302 Odborná pomoc pre lesné hospodárstvo, 2016-2019) a v úlohe financovanej LESY SR „Obnova zdrojov semena jaseňa štíhleho“ (2016-2019). Pre identifikáciu a prípadné uznanie za zdroje reprodukčného materiálu ďalších drevín poskytli podporu ročné kontraktové úlohy MPRV pre NLC „Kontrola lesného reprodukčného materiálu“ (prvok 08V0302).
* „Zabezpečenie priebežného hodnotenia stavu a miery ohrozenosti genetických zdrojov lesných drevín“ bolo plnené nepriamo - účasťou NLC v projekte EÚ Interreg „SUSTREE“ (CE 614) so zameraním na adaptáciu lesov ku klimatickej zmene, vrátane hodnotenia ohrozenosti *a voľbu vhodných zdrojov reprodukčného* materiálu*.*
* „Podpora overovania genetickej kvality a adaptačnej schopnosti lesných drevín ku klimatickej zmene“ bolo v r.2016-2019 súčasťou úloh MPRV pre NLC („EPOL“ prvok 08V0301, inštitucionálne financovanie) a v r. 2015-2017 projektu Technickej univerzity vo Zvolene, SAV a NLC, financovaného Agentúrou na podporu výskumu a vývoja.

***Cieľ č. 2 Dokumentácia a monitorovanie*** bol podporený dvoma rámcovými opatreniami:

* „Zabezpečenie štandardizovanej dokumentácie genetických zdrojov chránených *in situ* a *ex situ* v súlade s platnou legislatívou“ pre účely zriadenia a uznania zdrojov reprodukčného materiálu pri schvaľovaní programov starostlivosti o lesy prostredníctvom úloh MPRV pre NLC (prvok 08V0302).
* „Zabezpečenie technických a finančných podmienok pre terénne vyhodnotenie aktuálneho stavu génových zdrojov lesných drevín *in situ* a *ex situ* 1x počas platnosti národného programu“ sa nepodarilo zabezpečiť, terénne hodnotenie stavu sa obmedzilo na vybrané semenné sady a semenné *porastoch*.

***Cieľ č. 3 Zhromažďovanie genetických zdrojov pre archiváciu a použitie*** sa opieral o opatrenie:

* „Zber semena a odber vegetatívneho materiálu z ohrozených a cenných populácií lesných drevín do Banky semien lesných drevín, na zakladanie semenných sadov, semenných porastov, klonových archívov a matečníc“. Jeho plnenie sa zabezpečovalo v rámci ročných kontraktových úloh MPRV pre NLC (zbery do Banky semien lesných drevín) a v rámci špecializovaných činností podniku LESY SR š. p. a Štátne lesy TANAP, zameraných na odber vrúbľov a zbery semien na založenie semenných sadov 4 druhov drevín.

***Cieľ č. 4 Ochrana in situ v génových základniach lesných drevín*** obsahoval rámcové opatrenie:

* „Technicko-organizačná a finančná podpora opatrení uskutočňovaných v súlade so schválenými plánmi obhospodarovania“. Cieľ bol splnený čiastočne v rozsahu evidencie a uznávania génových základní prostredníctvom kontraktových úloh MPRV pre NLC (prvok 08V0302) „Kontrola lesného reprodukčného materiálu“. Finančnú podporu pre praktické opatrenia nad rámec bežného obhospodarovania z PRV 2014-2020 sa však zabezpečiť nepodarilo.

***Cieľ č. 5 Uchovávanie ohrozených a cenných genetických zdrojov ex situ*** podporovali 2 rámcové opatrenia:

* "Technicko-organizačná a finančná podpora dlhodobého uchovávania genetických zdrojov v semenných sadoch, klonových archívoch a matečniciach“: Technicko-organizačnú podporu poskytli ročné kontraktové úlohy MPRV pre NLC (prvok 08V0302) „Kontrola lesného reprodukčného materiálu“. Finančnú podporu pre praktické opatrenia z Programu rozvoja vidieka sa však nepodarilo zabezpečiť.
* „Overenie metodiky a vytvorenie technických podmienok pre rozšírenie spektra drevín, ktorých genetické zdroje sa uchovávajú v Banke semien lesných drevín“ je súčasťou kontraktovej úlohy „SLOV-LES“ MPRV pre NLC (inštitucionálne financovanie, prvok 08V0301) na r. 2019-2021. Z dôvodu nedostatočných odborných kapacít riešiteľského pracoviska NLC sa v r. 2015-2019 riešila len v minimálnom rozsahu.

***Cieľ č. 6 Reprodukcia a reštitúcia genetických zdrojov*** bola podporená rámcovým opatrením

* „Technicko-organizačná podpora starostlivosti o semenné porasty reprodukujúce genofond najcennejších porastov lesných drevín“. Podpora sa zabezpečila v nevyhnutnom rozsahu evidencie a poradenstva kontraktovými úlohami MPRV pre NLC (prvok 08V0302) „Kontrola lesného reprodukčného materiálu“. Starostlivosť o semenné porasty však obhospodarovatelia lesov zabezpečovali výlučne vlastnými silami v rozsahu bežného hospodárenia.

***Cieľ č. 7 Medzinárodná spolupráca*** bola podporená rámcovým opatrením:

* „Aktívna účasť SR v medzinárodných aktivitách v oblasti zachovania a trvalo udržateľného využívania lesných genetických zdrojov“, plnenie ktorého zabezpečilo MPRV SR priamo (úhradou členského v Schéme OECD a programe EUFORGEN) a prostredníctvom kontraktových úloh pre NLC (prvok 08V0302) „Podpora plnenia záväzkov SR vyplývajúcich z členstva v EÚ a medzinárodných organizáciách“ a  „Kontrola lesného reprodukčného materiálu“.

**Podrobný odpočet Programu ochrany lesných genetických zdrojov za roky 2015-2019 obsahuje** **Príloha č.1 národného programu.**

**4. NÁRODNÝ PROGRAM OCHRANY LESNÝCH GENETICKÝCH ZDROJOV NA ROKY 2020-2026**

Národný program vytvára organizačný rámec nevyhnutný pre efektívne a trvalo udržateľné využívaniegenetických zdrojov lesných drevín v súlade s potrebami spoločnosti, lesného hospodárstva a  adaptácie lesov na klimatickú zmenu. Definuje priority, stanovuje ciele a poskytuje vecnú a organizačnú podporu pre aktivity na dosiahnutie stanovených cieľov.

**4.1. Priority národného programu**

1. **Vytvorenie predpokladov pre trvalo udržateľné využívanie lesných genetických zdrojov**, prostredníctvom dokumentácie genetických zdrojov lesných drevín, aktuálnych informácií o objektoch slúžiacich na ochranu genetických zdrojov lesných drevín SR. Sledovanie vývoja a miery ohrozenosti genetických zdrojov lesných drevín, najmä druhov významných pre lesné hospodárstvo a pre posilnenie biodiverzity lesných ekosystémov.

Zabezpečenie prístupu domácich subjektov k informáciám a poznatkom o nových metódach, technických prostriedkoch, o dostupnosti podpôr z verejných zdrojov, právnych predpisoch a medzinárodnej spolupráci. Podieľanie sa na celosvetovom úsilí o zachovanie a využívanie genetických zdrojov lesných drevín, genofondu a biodiverzity.

**2. Zabezpečenie dostupnosti genetických zdrojov pre obhospodarovateľov lesov** a aj zahraničné subjekty na základe ich oprávnených potrieb, v súlade s platnými predpismi SR, EÚ a medzinárodnými záväzkami v oblasti genetických zdrojov lesných drevín. Zlepšenie využívania disponibilných zdrojov lesného reprodukčného materiálu pre obnovu lesov a podpora používania lokálne adaptovaných semien a sadeníc v súlade s posunom klimatických podmienok. Posilnenie záruk pravosti lesného reprodukčného materiálu zvýšením intenzity kontroly zberov lesného reprodukčného materiálu v rámci dozornej činnosti orgánov štátnej správy a štátnej odbornej kontroly v oblasti produkcie lesného reprodukčného materiálu a jeho uvádzania na trh.

**3. Zachovanie genetických zdrojov lesných drevín** v mieste ich prirodzeného výskytu v génových základniach a v prípade cenných a ohrozených zdrojov aj *ex situ* v banke semien lesných drevín, archívoch klonov, semenných porastoch a sadoch.

**4.2. Ciele a rámcové opatrenia národného programu**

***Cieľ č. 1: Zabezpečenie informačnej databázy, monitorovania stavu a  vývoja genetických zdrojov lesných drevín***

Zabezpečenie aktuálnych informácií o objektoch slúžiacich na ochranu genofondu a o stave zdrojov lesného reprodukčného materiálu je potrebné aj na splnenie záväzkov vyplývajúcich z predpisov EÚ, Schémy OECD pre lesný reprodukčný materiál a členstva vo FAO. Európsky program pre lesné genetické zdroje v génových základniach lesných drevín predpokladá periodické hodnotenie vývoja a reprodukcie genofondu cieľových drevín. Analýza výhľadovej potreby reprodukčného materiálu a ohrozenosti existujúcich zdrojov škodlivými činiteľmi je východiskom pre identifikáciu budúcich potrieb. To je možné analýzou informácií o drevinovom zložení, vekovej štruktúre a prognóz posunu klimatických areálov jednotlivých drevín.

**Rámcové opatrenia na dosiahnutie cieľa:**

* 1. Priebežné dopĺňanie, aktualizácia a zdieľanie informácií o génových základniach a zdrojoch lesného reprodukčného materiálu.

1.2. Monitorovanie stavu génových základní a zdrojov lesného reprodukčného materiálu.

1.3. Analýza klimatickej ohrozenosti a výhľadovej potreby zdrojov reprodukčného materiálu

lesných drevín pre realizáciu adaptačných opatrení.

Zodpovední: NLC v kooperácii so správcami zdrojov lesného reprodukčného materiálu

***Cieľ č. 2: Posilnenie záruk pravosti lesného reprodukčného materiálu***

Podmienkou pre trvalo udržateľné využívanie genetických zdrojov lesných drevín je zabezpečenie kvalitných zdrojov lesného reprodukčného materiálu a spoľahlivý systém dohľadu nad produkciou lesného reprodukčného materiálu. Posilnenie záruk pravosti lesného reprodukčného materiálu v rámci dozornej činnosti orgánov štátnej správy a štátnej odbornej kontroly najmä efektívnou kontrolou semien v zmysle právnych predpisov na úseku lesného hospodárstva.

**Rámcové opatrenia na dosiahnutie cieľa:**

2.1. Posilnenie kapacít pre dohľad nad zbermi semien a vystavovanie potvrdení o pôvode

bezprostredne po ich uskutočnení.

2.2. Podpora poskytovania kontrolných vzoriek semennej suroviny a semien z uskutočnených

zberov semien

Zodpovední: NLC s podporou MPRV SR a štátnou správou na úseku lesného hospodárstva

***Cieľ č. 3: Zlepšenie využívania uznaných zdrojov lesného reprodukčného materiálu***

Cieľom je podpora aktívneho využívania uznaných zdrojov a zabezpečenia stanovištne vhodného lesného reprodukčného materiálu v adaptačných opatreniach ku klimatickej zmene. Menší vlastníci a obhospodarovatelia lesa obvykle nedisponujú vlastnými uznanými porastami, semennými sadmi a matečnicami klonov. V prípade nedostatku si lesný reprodukčný materiál na obnovu holín väčšieho rozsahu zabezpečujú bez ohľadu na vlastnosti a vhodnosť zdroja semien, použitých na ich dopestovanie. Dostupnosť lesného reprodukčného materiálu v žiadúcej druhovej štruktúre a genetickej kvalite pre všetkých vlastníkov lesov možno zlepšiť i podporou starostlivosti o uznané lesné porasty tak, aby sa vytvorili podmienky na zvýšenie produkcie semena alebo semennej suroviny, prípadne priebežnou podporou zberov semien, ich spracovania a skladovania.

**Rámcové opatrenia na dosiahnutie cieľa:**

3.1. Podpora starostlivosti o uznané porasty pre zber semien.

3.2. Podpora zberov semien z uznaných lesných porastov, prioritne z porastov autochtónnych

a miestneho pôvodu.

Zodpovední: NLC, správcovia zdrojov a producenti lesného reprodukčného materiálu

***Cieľ č. 4: Posilnenie Banky semien***

Vytvorenie, uchovanie a využitie oddielov semien pre obnovu lesov je vo verejnom záujme. Vytvorením strategickej zásoby semien sa dá predísť nedostatku lesného reprodukčného materiálu v prípadoch kalamitného rozpadu alebo odumierania lesných porastov. Banka semien poskytuje semená na dopestovanie sadeníc pre realizáciu adaptačných opatrení ku klimatickej zmene, obnovu ochranných lesov a porastov génových základní, ktoré sú lesmi osobitného určenia.

**Rámcové opatrenia na dosiahnutie cieľa:**

4.1**.** Organizačné, kapacitné a technické posilnenie banky semien.

4.2. Podpora zberov a uchovávania semien z cenných a ohrozených čiastkových populácií

lesných drevín.

Zodpovední: NLC, Lesy SR š.p., správcovia zdrojov a producenti LRM

***Cieľ č. 5: Zachovanie genetických zdrojov ex situ***

V dôsledku klimatických extrémov majú uznané porasty skrátenú životnosť, ich plodenie je málo predvídateľné a úrodu semien ohrozuje sucho, škodcovia alebo premnožená zver. Cenné populácie drevín, ktoré sú prispôsobené najsuchším teplým stanovištiam sú zmenou klímy ohrozené *in situ* až priamo zánikom a semenné sady a semenné porasty sú objekty, ktorými zabezpečíme uchovanie mimoriadne geneticky cenných lesných zdrojov.

**Rámcové opatrenia na dosiahnutie cieľa:**

5.1. Podpora starostlivosti o existujúce semenné sady a semenné porasty.

5.2. Podpora nových semenných sadov a semenných porastov.

5.3. Podpora starostlivosti o matečnice a klonové archívy lesných drevín.

Zodpovední: správcovia zdrojov, NLC

***Cieľ č. 6: Zachovanie genetických zdrojov in-situ***

Podpora opatrení na zachovanie autochtónnych genetických zdrojov v mieste ich prirodzeného výskytu, najmä v génových základniach. Dlhodobo orientované opatrenia zamerané na podporu prirodzenej obnovy a v prípade nevyhnutnosti umelej obnovy na používanie autochtónneho reprodukčného materiálu. Splnenie minimálnych celoeurópskych požiadaviek na objekty slúžiace na dynamickú ochranu genofondu http://portal.eufgis.org/).

**Rámcové opatrenia na dosiahnutie cieľa:**

6.1. Podpora zachovania a reprodukcie genofondu lesných drevín v génových základniach.

6.2. Podpora uznávania zdrojov semien: uznaných porastov a výberových stromov.

Zodpovední: správcovia zdrojov, NLC

***Cieľ č. 7: Zlepšenie vzdelávania, poradenstva a medzinárodná spolupráca***

Zlepšenie znalostí a zručností obhospodarovateľov lesov dôležitých pre zachovanie lesných genetických zdrojov a ich trvalo udržateľné využívanie. Zlepšenie odborného povedomia vlastníkov a obhospodarovateľov lesov publikovaním odborných informácií, organizáciou školení a exkurzií zameraných na splnenie cieľov národného programu. Zabezpečenie účasti SR v medzinárodných procesoch a programoch, podpora medzi-národného úsilia o zachovanie a trvalo udržateľné využívanie lesných genetických zdrojov. Podpora zapojenia realizátorov národného programu do medzinárodných programov a projektov, ktoré umožňujú prístup k najnovším informáciám a poznatkom výskumu aj praxe.

**Rámcové opatrenia na dosiahnutie cieľa:**

7.1. Podpora vzdelávacích, informačných a demonštračných aktivít.

7.2. Podpora aplikovaného výskumu, vývoja, informačných a publikačných aktivít.

7.3. Aktívna účasť zástupcov Slovenskej republiky na medzinárodných aktivitách v oblasti

zachovania a trvalo udržateľného využívania lesných genetických zdrojov.

Zodpovední: NLC, Technická univerzita vo Zvolene, správcovia zdrojov

**5. INŠTITUCIONÁLNE ZABEZPEČENIE NÁRODNÉHO PROGRAMU**

Východiskovým bodom Národného programu je pristúpenie SR k Dohovoru o biologickej diverzite uverejnené v zbierke zákonov č. 34/1996. Na tento akt nadviazala Národná stratégia ochrany biodiverzity na Slovensku (uznesenie NR SR č. 676/1997 a vlády SR č. 231/1997) a Aktualizovaná národná stratégia ochrany biodiverzity do roku 2020 schválená uznesením vlády 12/2014.

Rámec národnej legislatívy určuje zákon č. 138/2010 a vyhláška č. 501/2010. Programovým dokumentom je Koncepcia rozvoja pôdohospodárstva SR na roky 2013-2020.

Z práva Európskej únie právny rámec poskytuje smernica Rady 1999/105/ES o obchode s lesným reprodukčným materiálom, nariadenie Európskeho parlamentu a Rady (EÚ) č. 1305/2013 o podpore rozvoja vidieka z Európskeho poľnohospodárskeho fondu pre rozvoj vidieka, § 4 článku 34 a nariadenie Rady č. 1590/2004 o zriadení Programu spoločenstva na udržiavanie, charakteristiku, zber a použitie genofondu v poľnohospodárstve a lesníctve a na ňu nadväzujúce vykonávacie nariadenia Európskej komisie. Programovými dokumentmi EÚ sú Stratégia Európskej únie pre lesy a lesnícky sektor a Stratégia Európskej únie na ochranu biodiverzity do roku 2020.

**5.1. Organizačné zabezpečenie národného programu**

***Ministerstvo pôdohospodárstva a rozvoja vidieka***

Ministerstvo pôdohospodárstva a rozvoja vidieka SR (ďalej len ministerstvo) v zmysle zákona č. 138/2010 riadi a usmerňuje výkon štátnej odbornej kontroly a koordinuje medzinárodnú spoluprácu SR v oblasti produkcie lesného reprodukčného materiálu a jeho uvádzania na trh.

***Národné lesnícke centrum***

V zmysle § 24 zákona č. 138/2010 je orgánom štátnej odbornej kontroly v oblasti produkcie lesného reprodukčného materiálu a jeho uvádzania na trh.

V súlade s ustanoveniami zákona č. 138/2010 a vyhláškou č. 501/2010:

* navrhuje uznanie a zánik zdrojov lesného reprodukčného materiálu,
* posudzuje návrhy na zriadenie a projekt obhospodarovania génovej základne alebo semenného porastu,
* vykonáva ochranu genetických zdrojov lesných drevín vrátane vypracovania projektov,
* kontroluje stav obhospodarovania zdrojov lesného reprodukčného materiálu,
* spravuje banku semien lesných drevín,
* vedie národný register a vydáva národný zoznam zdrojov lesného reprodukčného materiálu
* vedie evidenciu lesného reprodukčného materiálu,
* vedie zoznam lesných škôlok a prevádzkových zariadení,
* spolupracuje so štátnou správou a subjektmi nakladania s lesným reprodukčným materiálom.
* spolupracuje s orgánmi štátnej odbornej kontroly členských štátov EÚ a tretích štátov.

***Správcovia zdrojov a kooperujúce pracoviská***

Správcovia zdrojov, ktorými sú subjekty nakladania s lesným reprodukčným materiálom podľa § 3 písm. a) zákona č. 138/2010 a kooperujúce pracoviská vykonávajúce podporný výskum a vývoj budú realizovať čiastkové úlohy Národného programu v rozsahu schválenom ministerstvom v spolupráci s Národným lesníckym centrom ako koordinátorom Národného programu.

*Opatrenia na uchovávanie resp. ochranu a reprodukciu genofondu musia spĺňať ustanovenia zákona č. 326/2005 Z.z. o lesoch v znení neskorších predpisov, zákona č. 138/2010 a vyhlášky č. 501/2010.*

**5.2. Objekty na ochranu lesných genetických zdrojov**

Genofond lesných drevín sa *in situ* chráni trvale v génových základniach lesných drevín a dočasne formou výberových stromov a uznaných porastov pre zber semena. *Ex situ* sa genofond uchováva v špeciálnych výsadbách, ktorými sú semenné sady, klonové archívy, matečnice a semenné porasty. Prepájajú ochranu, reprodukciu a trvalo udržateľné využívanie reprodukčných zdrojov lesov. V realizačnej rovine sú uvedené opatrenia najdôležitejšou súčasťou Národného programu.

***5.2.1. Banka semien***

Banka semien je účelové technické zariadenie, ktorého vlastníkom je štát a spravuje ju Národné lesnícke centrum, orgán štátnej odbornej kontroly. Vznikla v roku 1988 na základe Pokynov Ministerstva lesného a vodného hospodárstva Slovenskej socialistickej republiky o zriadení a prevádzke banky lesného semena v Slovenskej republike (Spravodajca MLVH SSR, ročník 1987, Bratislava, jún 1987, čiastka 6 Normatívna časť).

Pretože činnosť banky semien doteraz nebola bližšie upravená v **prílohe č. 2** predkladáme štatút banky semien a na jeho základe vydá orgán štátnej odbornej kontroly Metodický pokyn na prevádzku a využívanie banky semien.

**5.3. Informačný systém**

Informačný systém o lesných genetických zdrojoch je podmienkou efektívnej činnosti národného programu.

Centrálnu evidenciu zdrojov, opatrení na ochranu genetických zdrojov lesných drevín, bude v rámci svojich kompetencií v zmysle § 24 zákona č. 138/2010 viesť Národné lesnícke centrum, orgán štátnej odbornej kontroly v súlade s požiadavkami

- národnej legislatívy na národný register a národný zoznam zdrojov lesného reprodukčného materiálu,

- EÚ na vedenie Zoznamu uznaných zdrojov lesného reprodukčného materiálu Spoločenstva,

- Európskeho informačného systému pre lesné genetické zdroje EUFGIS (Celoeurópske minimálne požiadavky na objekty na zachovanie genetických zdrojov lesných drevín),

- Schémy OECD pre certifikáciu lesného reprodukčného materiálu v medzinárodnom obchode.

Jednoznačným identifikátorom každého uznaného zdroja je „evidenčný kód zdroja lesného reprodukčného materiálu“, ktorý mu podľa stanovených pravidiel pridelí Národné lesnícke centrum. Tvorí ho kód dreviny, typu zdroja, číslo semenárskej oblasti, číslo lesného vegetačného stupňa, kód okresu a poradového čísla zdroja.

***Mimovládne organizácie a samosprávy***

Národný program vytvára priestor na spoluprácu s mimovládnymi organizáciami, ako sú občianske združenia, nadácie, neziskové organizácie či záujmové združenia právnických osôb, na princípe dodržiavania všeobecne záväzných právnych predpisov, štandardných postupov a metodík pre uchovávanie lesných genetických zdrojov. Perspektívnou oblasťou spolupráce s mimovládnymi organizáciami a samosprávami je identifikácia pôvodného a ohrozeného genofondu, jeho reprodukcia a reštitúcia na pôvodné alebo náhradné stanovištia.

**6. Prístup k lesným genetickým zdrojom a informáciám**

Fyzické osoby a právnické osoby sú oprávnené využívať lesné genetické zdroje rastlín najmä na účely trvalo udržateľného využívania lesov formou obnovy lesných porastov a pozemkov na to určených, šľachtenie nových klonov, variet a odrôd, na výskumné, študijné a poznávacie účely, na ozeleňovanie a krajinotvorbu, na vytvorenie alebo vyvinutie biotechnológií.

***Zvyšovanie verejného povedomia o dôležitosti lesných genetických zdrojov***

Informovanosť a zlepšenie všeobecného verejného povedomia o význame reprodukčných zdrojov a biodiverzity kľúčom k podpore ich ochrany a trvalo udržateľného využívania.

Cieľovými skupinami na vnútroštátnej úrovni sú vlastníci a užívatelia lesov, odborná verejnosť, študenti stredných škôl a univerzít s relevantným študijným zameraním.

Výskumné a vzdelávacie inštitúcie SR disponujú kvalifikovaným kolektívom špecialistov, ktorí sú schopní zabezpečovať expertnú a poradenskú činnosť v oblasti lesných genetických zdrojov na národnej aj medzinárodnej úrovni. S ohľadom na možnosti praktického využívania genetických zdrojov lesných drevín je nevyhnutné zabezpečiť odborný rast vlastníkov a užívateľov lesov, ale aj pracovníkov štátnej správy a samosprávy.

Neoddeliteľnou súčasťou národného programu je ich informovanie o realizácii a výsledkoch národného programu prostredníctvom internetových stránok ministerstva, NLC a odborných periodík.

V rámci Národného programu sa bude podporovať medzinárodná informovanosť o jeho existencii v rámci Forest Europe – Ministerských konferencií o ochrane lesov v Európe, Európskeho programu pre lesné genetické zdroje EUFORGEN, Európskeho informačného systému pre lesné genetické zdroje EUFGIS, Globálneho akčného plánu FAO na zachovanie, trvalo udržateľné využívanie a rozvoj lesných genetických zdrojov, Schémy OECD pre lesný reprodukčný materiál.

Poznanie hodnoty genetických zdrojov a úlohy vedeckých pracovníkov, šľachtiteľov, vlastníkov a užívateľov pozemkov a ich spoločenstiev pri ich uchovávaní a využívaní by malo byť súčasťou výuky na stredných lesníckych školách, pôdohospodársky a prírodovedne zameraných študijných programov univerzít.

**7. FINANCOVANIE A REALIZÁCIA národného programu**

Financovanie národného programu sa bude realizovať nasledovnými formami:

1. Verejné zdroje štátneho rozpočtu prostredníctvom kapitoly MPRV SR a štátnej pomoci

* koordinátorom Národného programu v rozsahu svojich kompetencií určených v § 24 zákona č. 138/2010 je Národné lesnícke centrum, príspevková organizácia MPRV SR, ktorá prostredníctvom úloh kontraktu realizuje činnosti súvisiace s problematikou ochrany lesných genetických zdrojov.
* Štátne lesy Tatranského národného parku, príspevková organizácia MPRV SR, môžu získať finančné prostriedky na realizáciu Národného programu formou bežných transferov podobne ako NLC.
* z podporných schém (napr. Výnos MPRV SR o podrobnostiach pri poskytnutí podpory v pôdohospodárstve a pri rozvoji vidieka). Správcovia genetických zdrojov podľa § 3 písm. a) zákona č. 138/2010 sú subjekty, ktoré nakladajú s lesným reprodukčným materiálom a budú realizovať rámcové opatrenia Národného programu.

1. Verejné zdroje EÚ poskytované prostredníctvom jednotlivých operačných programov a Strategického plánu Spoločnej poľnohospodárskej politiky pre SR 2021-2027.

Predpokladáme, že opatrenia na zachovanie a udržateľné využívaniegenetických zdrojov lesných drevín obsiahnuté v Národnom programe budú podporené v pripravovaných strategických dokumentoch lesného hospodárstva (pripravovaný Národný lesnícky program, Strategický plán Spoločnej poľnohospodárskej politiky pre SR 2021-2027), prostredníctvom ktorých budú môcť správcovia genetických zdrojov žiadať o finančné prostriedky na ich realizáciu.

Zároveň sa predpokladá využitie finančných prostriedkov z operačných programov iných rezortov, hlavne pri opatreniach smerujúcich k adaptácii lesov na zmenu klímy.

1. Súkromné zdroje správcov zdrojov lesného reprodukčného materiálu, realizátorov príslušných rámcových opatrení mimo verejných zdrojov EÚ a ŠR.

V rámci plnenia zákonných povinností, alebo bežného hospodárenia v lesoch obhospodarovatelia lesov, ako aj správcovia zdrojov lesného reprodukčného materiálu, vykonávajú a z vlastných zdrojov plnia viaceré úlohy a činnosti, ktorými sa zabezpečuje aj zachovanie a ochrana zdrojov lesného reprodukčného materiálu.

V súčasnosti nie je možné odhadnúť objem finančných prostriedkov potrebných na realizáciu Národného programu, nakoľko sa bude jednať o kombináciu viacerých finančných mechanizmov v rámci pripravovaných strategických, koncepčných a programových dokumentov na úseku lesného hospodárstva.

Finančná podpora zachovania a trvalo udržateľného využívania genetických zdrojov musí byť zabezpečená aj z dôvodu medzinárodných záväzkov, ku ktorým sa Slovenská republika zaviazala.